Weekenden bød på sol og sommervarme over det meste af Nordjylland, og det har muligvis inspireret mange nordjyder til at tage sig en kølig dukkert. Og køligt er det nok for de fleste fortsat at bade - i hvert fald i Vesterhavet eller Kattegat. Til gengæld er det faktisk muligt at finde badevand, der er varmere end 20 grader. I Limfjorden når termometeret nemlig op på 20,4 grader, når man stikker det i vandet. Det viser de seneste badevandsmålinger fra DMI . Mandag over middag blev der ved DMI's målestation i Limfjorden ved Aalborg målt en badevandstemperatur på 20,4 grader. Ved Hirtshals er vandtemperaturen 14,6 grader, mens den ved Frederikshavn ligger på 13,8 grader. I Hanstholm når badevandet kun en temperatur på 13,4 grader, mens det i Mariager Fjord ved Hobro er 15,9 grader varmt. Dermed er der de fleste steder endnu nogle grader op til den temperatur på 19, der skal opnås, før TV 2 VEJRET betegner det som en badedag. Vandet er varmest i august TV 2 VEJRET laver først målinger af badevandets temperatur, når skolernes sommerferie begynder. Derfor er DMI's målinger indtil videre de eneste, der er at rette sig efter, hvis man skal afgøre, om badeturen skal foregå i nord, syd, øst eller vest. Generelt siger en tommelfingerregel ifølge TV 2 VEJRET, at en sommerdag med masser af sol giver 0,5 grad varmere badevand. Det er ikke så meget dagens temperatur, der er afgørende, men mængden af sol. Vandet bliver generelt varmere efter sommersolhverv og badevandstemperaturen plejer først at toppe i løbet af august.

Opsummering:
Nogle steder er det fortsat en kølig oplevelse at hoppe i bølgen blå ved de nordjyske kyster, men i Limfjorden er temperaturen nået over 20 grader.